Gara poetica 
Bosa (1946) festa de Santa Filumena

Poetas:
Gavinu Piredda (Romana)
Antoni Cubeddu (Ozieri)
Antoni Piredda (Thiesi) 

Temi:
1° tema: Sa casciaforte – Sa mama – S’isposa

G. Piredda
Finidos de s'esordiu sos bolos,
est su tema su nostru appuntamentu, 
ca non sun usos ch'espletamus solos, 
sun de tottu sas garas fundamentu: 
nos ispronat s'istintu e oriolos 
de premer de sas Musas su talentu; 
e in su tema chi mi dat in sorte 
miro chi an iscrittu casciaforte!

Cubeddu
Eo so assistende a unu drama 
de dolu, de piantu e angustia: 
ca de su fogu in mesu sa fiama 
b'at casciaforte, isposa e mama mia, 
e ca nde poto salvare un'ebbia 
etto sa manu e nde salvo sa mama!
Ca paret menzus de salvare a chie 
sa vida ragaladu at a mie!

A. Piredda
Sa casciaforte, mama e-i s'isposa 
in mesu de su fogu 'ido brujare, 
est de terrore s'ora disastrosa
ca un'ebbia nde poto salvare! 
Lasso sa casciaforte valorosa 
e-i sa mama puru lasso 'istare 
e ca m'at fattu fagher sognos d'oro 
salvo s'isposa, sa dea 'e su coro!

G. Piredda
Mamma da-i sos annos imbetzada 
e isposa de fascinu frunida 
no est che cando a mie s'est s'unida, 
como s'imbreaghera m'est passada! 
Daghi sa casciaforte apo salvada 
poto godire su restu 'e sa vida: 
cun mamma o cun isposa, sentza cascia 
est un'irreparabile disgrascia!

Cubeddu
Mamma ca fit su meu toccasana 
eo devo salvare in s'ora brutta, 
ca est da-i sos annos antziana, 
fattende mannu a mie s'est derrutta. 
Guida vera, costante e sovrana 
dendemi lughe che lampana allutta, 
cantendemi cun diccia e disaogu 
e non la lasso morrer in su fogu!

A. Piredda
S'istima de una mama est infinita 
e m'at minore cantadu e nutridu, 
e mi daiat costante sa titta 
si pianghia o si fia famidu.
Ma como est diventada'etza e fritta, 
duncas est un'amore affritturidu. 
S'isposa est de sa vida in su 'eranu 
e li brujat su samben che vulcanu.

G. Piredda 
Isposa e mama a dare sos adios 
mi dian doler in s'ora 'e sa morte, 
ma poi, da sa mia casciaforte 
comporo tancas, palattos, navios 
e fato tumba bella a sa cunsorte 
ca fit cumpagna 'e sos affettos mios. 
Ma s'oro, frade caru, est sa cuccagna,
sa casciaforte est sa menzus cumpagna!

Cubeddu
Che pitzinneddu faeddas Gavinu 
sena pesare de mama s'amore! 
Cando t'at noe meses gitu in sinu 
suffrende cun passentzia su dolore. 
Antoni at pro s'isposa su pidinu 
nende ch'unu vulcanu est de calore. 
Vulcanu a infrittare chi coitat, 
ma de mama s'amore non s'infrittat!

A. Piredda 
A bi faghes, Cubeddu, attentzione 
e rispondes cun sanos contivizos! 
Ca de s'isposa da-i s'unione 
est chi germoglian sas rosas cun lizos! 
E già creschet sa mia nassione 
cando naschet sa gioia de sos fizos: 
cussos balen pius de milli benes, 
ma tue as mama e fizos non tenes!

G. Piredda
Pro mama, fizos e isposa ancora 
menzus sa casciaforte chi posseda, 
ca si salvo sa mia appagadora, 
sentza b'aer dinari suffrit meda!
Si nde salvo s'isposa est patidora 
ca non tenimus cascia ne moneda. 
Duncas non morin da fogu e da fumu, 
poi morin de famine a cunsumu!

Cubeddu
Antoni at isposadu una viola 
e postu l'at in s'altare s'aneddu. 
Sa mama m'impareit su faeddu 
e, cando caminadu ap'a sa sola 
issa m'at postu su primu munteddu 
e pranciadu sa prima camijola, 
candida, bella, bene ricamada, 
s'isposa troppu tardu est arrivada!

A. Piredda 
O Gavinu, a su tema dali coniu 
e-i s'orija para unu momentu: 
'eo mi so unidu in matrimoniu 
fattende unu sacru giuramentu. 
Tue cresches su tou patrimonio, 
ma ite 'alet si eredes no as tentu? 
E faghes festa ca possedis oro 
ma sentz'isposa est in luttu su coro!

G. Piredda 
Antoni, suffris penas e turmentos 
cando miras s'isposa discuntenta, 
ca tenides bisonzu e caltzamenta 
e sezis de moneda in fallmentos: 
e cando bos bisonzat alimentos, 
a s'istremu unu pizu de 'estimenta! 
'Eo in domo non bi tenzo isposa 
però mi godo ogn'attera cosa!

Cubeddu
Antoni, ca as s'isposa in cumpagnia, 
s'amore tou postu l'as in fua! 
Ma si morzerat cuss'isposa tua 
nd'agatas prontas de ogni zenia! 
Però mama nde tenes una ebbia 
e ses bessidu da s'intragna sua. 
S'isposa medas boltas ti traighet, 
sa mama ingannu a su fizu non gighet!

A. Piredda
A ti pones, Cubeddu, in carreggíada 
e ite siat s'isposa cumprende! 
Sa mama est bella cand'est allattende, 
però como sa titta non ti dada! 
E b'est puru sa mama isnaturada 
chi affogat su fìzu ch'est naschende: 
como mi naras si tenet amore 
daghi supprimit su flzu minore!

G. Piredda 
Bi nd'at ch'isposat femina lizera 
e traighet e bocchit su maridu! 
E mamas ch'an s'iscandalu timidu 
chi de sos fizos faghen istrallera! 
Sa casciaforte est costant'e sintzera 
e ogni garantzia m'at frunidu, 
a bonu coro la serro e l'abberzo, 
non mi traighet e bene la cherzo!

Cubeddu
Chi fetat mama mia fine trista 
non mi podet su coro permittire! 
Morrer umpare ap'a preferire 
primma chi sia cun issa egoista.
Mamma mia est andada a pedire 
meighina chirchendemi e provvista, 
e non la poto in su fogu lassare 
menzus morimus a cuccur'appare!

A. Piredda
Si morit mamma tua, in ora santa, 
passan luego piantos e luttos!
In pag'ora sos ojos sun asciuttos, 
poi torras che prima canta-canta! 
Prite sa mama non dat pius fruttos, 
s'isposa est fruttuosa una pianta, 
pro cussu ch'andet sa mama in bonora, 
s'isposa nono ca dat fruttu ancora!

G. Piredda
Sa mama tenet tottu sos contados, 
s'isposa non ti rendet cantu crese! 
Antoni, cand'imbetzadu ti che sese 
faghes parte de sos pensionados, 
comente sos pius impiegados 
an s'istipendiu a fine mese, 
e da sa casciaforte, cantu duran, 
a bides chi campan e si curan!

Cubeddu
De sa mama s'amorosa foghe 
est pagu sa materia ch'as tue, 
ca issa preferida est in tottue 
nen morit de su sambene sa 'oghe! 
Issa mi naraiat, passa innoghe! 
E repitiat, non passes igue! 
E da' su perigulu mi salvaiat 
e isposa nen cascia non b'aiat!

A. Piredda 
Mama t'at parturidu e fattu mannu 
e tentu contu e curad'at a tie! 
De s'isposa s'amor'est pius mannu, 
anima e coro at intregadu a mie. 
Si so luntanu l'iscrio ogni die, 
mentres a mama una'olt'a s'annu! 
A bides ch'est enorme sa distantzia 
prite s'isposa at pius iinportantzia!

G. Piredda
A frade meu dimando una cosa 
e gai a Cubeddu de Othieri: 
si cantades in logu furisteri 
lassades sola sa mama e s'isposa?... 
Cando sa gara fnimus in Bosa, 
chircades de sa festa su casceri: 
ca bos devet pagare su dovere,
non chircades ne mama e ne muzere!

Cubeddu
A Gavinu sa cascia lu mantenet, 
ca sa part' 'e sa cascia l'est toccada, 
però in domo femina non b'ada 
e solu su 'inari lu sustenet! 
Sa mama, si su fizu dannu tenet, 
est issa sa pius addolorada, 
pius non si divertit ne s'ispassat 
finas a morrer su luttu si lassat!

A. Piredda
Cubeddu, s'importantzia nd'afferra, 
su tema a giugher in altos livellos! 
Osserva sos pintores d-ogni terra 
ch'an fattu pro s'isposa quadros bellos!
Pro Elena ispartana an fattu gherra 
e a s'ultimu sambene, dullos; 
como, si mi rispondes, nde so gratu, 
si an duellos pro sa mama fattu?

G. Píredda
S'armada greca s'est movida totta, 
s'isposa 'e Menelau pro nd'attire! 
Ma in degh'annos de tremenda lotta, 
cantu 'inari sa gherra a nutrire! 
Armas, naves, gherreris e pagnotta 
devian sas battaglias garantire, 
carros, caddos e volontariadu 
da-i sa casciaforte ana pagadu.

Cubeddu
Antoni, a ti risponder manu-manu 
poto, mancari s'edade pesosa, 
ca si t'ammentas de Coriolanu, 
faghet a Roma gherra sambenosa. 
A desister pregadu l'at invanu, 
a t'ammentas, Valunnia, s'isposa? 
Solu sa mama b'at postu remediu 
e da-i Roma che leat s'assediu!

A. Piredda
Si nde faghes a fundu s'inchiesta, 
cussa mama s'est male cumportada, 
ca su flzu leadu ch'at s'armada, 
ma fattu fagher l'at morte funesta! 
Penelope vint'annos est bistada 
isettende a Ulisse semper onesta, 
respinghende sos Procios at patidu, 
però 'istat fidele a su maridu!

G. Piredda
'Eo non ch'ando a Roma capitale 
comente bois a tempos luntanos! 
Ma sa Segunda Gherra Mondiale 
chi b'infundet s'Italia sas manos, 
cun sa Germania est andada male 
ca fini riccos sos americanos, 
cun sos russos umpare a s'Inghilterra 
da' su 'inari an binchidu sa gherra!

Cubeddu
Antoni, cheres insistere ancora 
fattendeli a sa mama su cuntrariu, 
issa ti dat su tantu netzessariu 
cando fis de sa vida a s'aurora! 
Sa chi pianghet est Nostra Segnora 
cand'incravan su fizu in su Calvariu,
inue at suffridu sette penas, 
non b'at isposa o feminas anzenas!

A. Piredda
Non ti lu nego chi s'ancella ebrea 
su fizu morrer in sa rughe at bidu, 
fintzas cando l'ana seppellidu 
Nicodemus cun Peppe d'Arimatea. 
Ma pensa a Eleonora d'Arborea, 
eroina chi salvat su maridu, 
però fit un'isposa Eleonora 
chi s'invasore che 'ogheit a fora!

G. Piredda
Cubeddu, de s'ancella nazarena 
at esplicitamente faeddadu, 
ma cantos tempios l'an innaltzadu, 
ogni tzittade 'e chejas est piena.
Trinta siclos a Giuda dan appena 
e-i su mastru sou at intregadu, 
cando b'at casciaforte, si cumprendet, 
cantu disizat comporat e bendet!

Cubeddu
Como lassamus s'istoria 'istare 
ca sun cosas chi lean s'appetitu! 
Però sa mama nottadas de frittu 
passaiat a mie pro appagare, 
cando s'isposa as pigadu a s'altare 
ti at in-d-ogni cosa beneittu! 
E pianghiat ca non fit segura 
de ti trattare male in sa paura!

A. Piredda
Cubeddu, cand'est su fizu minore 
s'istima est pius manna e manifesta, 
però s'isposa mi la ponzo a dresta, 
ca li meritat su postu de onore! 
Andamus paris a missa mazore, 
a su ballu, a passizu e a sa festa, 
a mare, monte, a 'ue b'at isvagu, 
sa mama no, ca t'interessat pagu!

G. Piredda 
Pro tenner una mama a carìstia 
e a s'isposa pro dare una manu, 
ogn'angulinu giro'e s'Oceanu 
godendemi de ogni biadia, 
ne mi nde peso chitto su manzanu 
ca b'apo cantu cherzo in domo mia, 
e ca medas dipenden da-i me, 
m'attin fintzas a su lettu su gaffè!

Cubeddu 
Sa casciaforte fundos e balanzos 
inserrat e det aer d-ogni grascia, 
e ti divertis in festas e pranzos 
ca tenes miliardos in sa cascia! 
Ma si b"enin sos ladros o istranzos 
faghen a su 'inari manu bascia, 
e podes fagher fine piedosa 
ca no as mama, cascia ne isposa!

A. Piredda 
Sa casciaforte coraggiu e podere 
e suddisfatziones ti nde dada, 
però sa gioia manna e piaghere 
non podes aer de s'isposa amada! 
Regnantes, capos de ogn'imbasciada 
si lean fattu insoro sa muzere 
e las presentan in forma ammirabile 
ca est sa cumpagna inseparabile!

G. Piredda
Antoni, de amore sas fritzantes 
bramas e de s'isposa sos amores, 
ma sun sos miliones importantes 
e fortunados sun sos possessores! 
An paga 'ona sos imbasciadores 
e non lis mancat nudda a sos regnantes, 
prite viaggian garrigos de oro 
e an sa casciaforte in domo insoro!

Cubeddu
De mama sa passentzia sovrana, 
sa 'e Nostra Segnora mi pariat 
ca, send'affritturidu, m'iscaldiat 
s'alenu sou o istratzos de lanal
Mi teniat a oju fittiana
e da-i su fogu e abba mi franghiat: 
de cantu fattu m'at, oe m'ammento 
e de l'abbandonare non mi sento!

A. Piredda 
Cubeddu est de sa mama innamoradu, 
pro chi li siat passada sa fola, 
ma como est andend'imbol'imbola 
e ses de l'attender obbligadu!
Des aer fintzas 'e morrer disizadu
ca b'at perigulu a bistare sola, 
e si cheret sa sentinella fissa 
nudda produis ca tentas a issa!

G. Píredda
Antoni, a s'isposa t'affiancas, 
ma t'assillat su bisonzu e famine! 
Invece deo tenzo prata e ramine 
e bos azuo pro mesu 'e sas bancas:
a chie leat palattos e tancas 
o macchinarios o bestiamine, 
ue b'at fallimentos, goi o gai, 
sa casciaforte non bi mancat mai!

Cubeddu
Sos benes de natura eredadu 
'eo no apo pro successione, 
però m'ammento, mamma m'at cantadu 
pro mi dronimire sa menzus cantone. 
Si tenzo su trabagliu asseguradu, 
mi det bastare de pane unu 'uccone, 
e non m'importat s'andat rue-rue, 
sa cuntentesa mia est totta incue!

A. Piredda
Frade meu si podet divertire 
prite sos miliones at seguros, 
e in tempos diffltziles e duros 
non li mancat ne pane ne bestire! 
Ma cando des a domo recuire, 
restas solu serradu in battor muros! 
E cando drommis solu, caru frade, 
sa notte paret un'eternidade!

G. Piredda
Antoni, como ti fatto a ischire 
chi mi diverto de tantas maneras: 
ca non mi mancan sas camerieras, 
teraccas de m'attender e servire! 
Puru fadadas b'apo coghineras 
e mi poto in segretu divertire; 
no accumpagno femina a s'altare 
e ne b'attoppo mancu a battijare!

Cubeddu
Da-i sa cascia pranzos e iscialos 
faghes, Gavinu, e pagas in contante, 
però cand'ischis chi ses benistante 
ti poden ischidare sonnos malos! 
E mamma mia sos menzus regalos 
fattu m'at allattendemi costante, 
e s'est, pensend'a mie, cunsumida 
poi chi regaladu m'at sa vida!

A. Piredda
A torras a su tema, frade meu,
ca como postu ch'asa sos pes fora: 
sos fruttos de sa cascia canta ancora, 
ma non chirches in feminas recreu!
Ca cun cameriera o servidora
est a ti divertire fintzas feu:
duncas in palcu cambia duttrinas,
ca s'as sa cascia non tenes feminas! 
G. Piredda
Antoni lea sa vida attuale 
e comente bajanu ti collocas, 
a da ch'ischin chi 'inari as a broccas,
diventas pro sa femina ideale!
Collana, aneddu, fermagliu, bracciale
tue regalas d'oro a sas piccioccas,
e ti ponene fattu a muta-muta
ca pro tottu bi nd'at de cussa frutta!

Cubeddu
Bosa, ch'as iscultadu pro un'oretta
tres fìzos de su nostru Logudoro,
ischimus chi bi nd'at ch'istiman s'oro,
chie bramat s'isposa a sa bratzetta!
Però sa mama est sa pius perfetta
chi non traighet e bos at in coro!
e ca intramontabile est s'amore
dade a issa su postu 'e s'onore! 

A. Piredda 
Si 'e finire su tema azis detzisu,
'eo puru nd'istudo sa fiama,
però m'inchino de front'a sa mama
pro chi giutat sas rugas in su visu,
ma non traigo s'angelicu sorrisu
ca niunu 'istat bene chentza dama!
Sa casciaforte puru est preferida
e tottas tres bi cheren in sa vida!